Ei ole mõtet tähelepanu pöörata lihtsalt labasustele ja solvangutele, mida Langemetsa tekstis on enam kui küll. Räägime asjast. Langemets süüdistab Viivi Luike lojaalsuspuudulikkuses. Mis see lojaalsus on? Mille põhjal järeldab autor, et Luik pole lojaalne? Kas mure ühiskonna arengu ja riigi pärast pole lojaalsuse näitaja? Ja üldse, kellele peab olema lojaalne? Teen enda jaoks vahet lojaalsuses oma riigile ja lojaalsuses näiteks riigikogu saadikule Xile, kes on üldtuntud rumal inimene  ja ohtlik demagoog. Kuigi X. on osa riigivõimust, tahaksin ma teada, miks ma peaksin teda võtma juhi ja õpetajana. Ma ei näe seost riigi kritiseerimise ja lojaalsuse vahel.